ไฟแนนซ์ทูเดย์
โดย...ช.ชดา
23 มิ.ย. 2558

โดย...ช.ชดา
...สุดสัปดาห์นี้ขอเชิญปวงชนชาวไทยเที่ยวงาน “มหกรรมแบงก์รัฐเพื่อประชาชน” หรือ “SFIs Expo” ที่คลังจะจัดงานพร้อมกันทั้ง 5 จุดทั่วประเทศ ระหว่างวันที่ 27-28 มิ.ย.นี้ มีจัดที่ กทม. เชียงใหม่ อุดรธานี ระยอง และ อ.หาดใหญ่ จ.สงขลา 
เห็นรูปแบบการจัดงานแล้ว ช.ชดา ขอบอกว่าผิดหวัง เพราะดูไปแล้วไม่รู้ว่าจะช่วยรากหญ้าที่กำลังประสบปัญหาเงินฝืดได้ตรงไหน แบงก์รัฐแต่ละแห่งจะนำเงินฝากดอกเบี้ยสูง และเงินกู้ดอกเบี้ยต่ำ เงื่อนไขผ่อนปรนไปเสนอให้ลูกค้า แต่ถ้าลูกค้ามีคุณสมบัติไม่ผ่านเกณฑ์สินเชื่อ แบงก์รัฐก็ไม่ให้กู้อยู่ดี บางรายเงินจะกินไปวันๆ ยังไม่มี จะเอาเงินที่ไหนมาฝากรับดอกเบี้ยสูง 
...แต่จะว่าการจัดงานนี้ไม่มีประโยชน์เลยก็ไม่ได้ เพราะคนที่จะผ่านเกณฑ์เงินกู้ และคนที่พอจะมีเงินก็ดีที่มีโปรโมชั่นฝากเงินดอกเบี้ยสูงถึงจะแค่ชั่วคราวก็ยังมี แต่หากคิดในเชิงความคุ้มค่าทางเศรษฐกิจ จัดงานแบบนี้ช่วยรากหญ้าที่เดือดร้อนได้จริงหรือ แบงก์รัฐบางแห่งยังขาดทุนบักโกรกอยู่เลย ต้องควักเงินออกมาเป็นเจ้าภาพจัดงานตามที่ได้รับมอบหมาย ไม่รู้งานนี้เป็นไอเดียใคร ขอบอกว่าไม่ปลื้มค่ะ
...พักนี้ไม่รู้ว่าพี่เอ๊าะ สาธิต รังคสิริ ผู้ตรวจราชการกระทรวงการคลัง กำลังเข้าโหมดปลงอยู่หรือเปล่า หน้าเฟซบุ๊กพี่เอ๊าะมีแต่หลักปรัชญาในการทำงาน ในมุมมองต่อการใช้ชีวิต แนวคิดในด้านบวก มีคนตามไลค์กันเพียบ ล้วนเป็นคำคมที่มีคติสอนใจทั้งนั้น
...22-26 มิ.ย.นี้ ธนาคารไทยพาณิชย์ เปิดขายกองทุนรวมโครงสร้างพื้นฐานโรงไฟฟ้าพระนครเหนือ ซึ่งถือเป็นกองทุนรวมโครงสร้างพื้นฐานกองแรกของไทย มูลค่า 2 หมื่นล้านบาท อายุ 20 ปี เป็นกองทุนรัฐวิสาหกิจที่จะเข้าลงทุนในสิทธิรายได้ค่าความพร้อมจ่ายไฟฟ้า มีนโยบายจ่ายปันผล 90% ของรายได้สุทธิที่ปรับปรุงแล้ว อย่างน้อยปีละ 2 ครั้ง
กองทุนนี้ขายหน่วยลงทุนหน่วยละ 10 บาท จองซื้อขั้นต่ำ 5,000 หน่วย และจองซื้อทวีคูณครั้งละ 1,000 หน่วย สนใจลงทุนทางเลือก เชิญสอบถามได้ที่ธนาคารไทยพาณิชย์ทุกสาขา